ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/978 ΤΗΣ ΕΠΙΤΡΟΠΗΣ

της 23ης Ιουνίου 2022

για την τροποποίηση του εκτελεστικού κανονισμού (ΕΕ) 2019/159 για την επιβολή οριστικού μέτρου διασφάλισης όσον αφορά τις εισαγωγές ορισμένων προϊόντων χάλυβα

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τον κανονισμό (ΕΕ) 2015/478 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εισαγωγών (1), και ιδίως τα άρθρα 16 και 20,

Έχοντας υπόψη τον κανονισμό (EE) 2015/755 του Ευρωπαϊκού Κοινοβουλίου και του Συμβουλίου, της 29ης Απριλίου 2015, περί κοινού καθεστώτος εισαγωγών από ορισμένες τρίτες χώρες (2), και ιδίως τα άρθρα 13 και 16,

Εκτιμώντας τα ακόλουθα:

1. ΙΣΤΟΡΙΚΟ

(1) Με τον εκτελεστικό κανονισμό (ΕΕ) 2019/159 (3), η Ευρωπαϊκή Επιτροπή επέβαλε οριστικό μέτρο διασφάλισης σε ορισμένα προϊόντα χάλυβα (στο εξής: μέτρο διασφάλισης), το οποίο συνίσταται σε δασμολογικές ποσοστώσεις όσον αφορά ορισμένα προϊόντα χάλυβα (στο εξής: οικείο προϊόν) που περιλαμβάνουν 26 κατηγορίες προϊόντων χάλυβα, οι οποίες καθορίζονται σε επίπεδα που διατηρούν τις παραδοσιακές εμπορικές ροές ανά κατηγορία προϊόντων. Ο δασμός ύψους 25 % ισχύει μόνο όταν γίνεται υπέρβαση των ποσοτικών ορίων των εν λόγω δασμολογικών ποσοστώσεων. Το μέτρο διασφάλισης επιβλήθηκε για αρχική περίοδο τριών ετών, δηλαδή έως τις 30 Ιουνίου 2021 (στο εξής: κανονισμός για το οριστικό μέτρο διασφάλισης).

(2) Με τον εκτελεστικό κανονισμό (ΕΕ) 2021/1029 (4) (στο εξής: κανονισμός για την παράταση του μέτρου διασφάλισης), η Επιτροπή παρέτεινε τη διάρκεια του μέτρου διασφάλισης έως τις 30 Ιουνίου 2024.

(3) Στην αιτιολογική σκέψη 161 του κανονισμού για το οριστικό μέτρο διασφάλισης, η Επιτροπή δεσμεύτηκε να «προβεί σε αξιολόγηση της κατάστασης σε τακτική βάση, και [ν]α εξετάσει το ενδεχόμενο αναθεώρησης, τουλάχιστον στο τέλος κάθε έτους επιβολής των μέτρων». Στο πνεύμα αυτό, η Επιτροπή διεξήγαγε δύο έρευνες επανεξέτασης της λειτουργίας το 2019 και το 2020 αντίστοιχα.

(4) Στην αιτιολογική σκέψη 85 του κανονισμού για την παράταση του μέτρου διασφάλισης, η Επιτροπή ανέφερε ότι «προκειμένου εν τω μεταξύ η λειτουργία της διασφάλισης να παραμένει προσαρμοσμένη στις εξελίξεις της αγοράς και σύμφωνη με τα συμφέροντα όλων των ενδιαφερομένων, η Επιτροπή θα προβεί σε επανεξέταση της λειτουργίας, ανάλογη με εκείνες των ετών 2019 και 2020. Η εν λόγω επανεξέταση της λειτουργίας θα δρομολογηθεί αρκετά νωρίτερα ώστε οι όποιες αναγκαίες αλλαγές να ενσωματωθούν έως την 1η Ιουλίου 2022, μετά το πρώτο έτος παράτασης».

(5) Ως εκ τούτου, η Επιτροπή κίνησε έρευνα επανεξέτασης της λειτουργίας μέσω ανακοίνωσης για την έναρξη επανεξέτασης που δημοσιεύθηκε στην Επίσημη Εφημερίδα της Ευρωπαϊκής Ένωσης στις 17 Δεκεμβρίου 2021 (5), με την οποία τα ενδιαφερόμενα μέρη κλήθηκαν να γνωστοποιήσουν τις θέσεις τους και να προσκομίσουν αποδεικτικά στοιχεία σχετικά, ιδίως, με τους ακόλουθους λόγους επανεξέτασης: α) κατανομή και διαχείριση ποσοστώσεων, β) παραγκωνισμός των παραδοσιακών εμπορικών ροών, γ) επικαιροποίηση του καταλόγου των αναπτυσσόμενων χωρών που υπόκεινται στο μέτρο, δ) επίπεδο ελευθέρωσης, ε) αντίκτυπος στο μέτρο λόγω των αλλαγών στο μέτρο που έλαβαν οι ΗΠΑ σύμφωνα με το άρθρο 232.

2. ΔΙΑΔΙΚΑΣΙΑ

(6) Η δέουσα διαδικασία πραγματοποιήθηκε στο πλαίσιο γραπτής διαδικασίας σε δύο στάδια, κατά την οποία τα μέρη υπέβαλαν αρχικά τις παρατηρήσεις και τα αποδεικτικά στοιχεία τους και, στη συνέχεια, είχαν την ευκαιρία να αντικρούσουν τις αρχικές παρατηρήσεις των άλλων μερών. Συνολικά, η Επιτροπή έλαβε περισσότερες από εκατό παρατηρήσεις και υπομνήματα αντίκρουσης.

(7) Ενώ η έρευνα επανεξέτασης της λειτουργίας βρισκόταν σε εξέλιξη και πριν από την ολοκλήρωσή της, πραγματοποιήθηκαν διαδοχικές τροποποιήσεις του μέτρου διασφάλισης. Τον Μάρτιο του 2022, με τον κανονισμό (ΕΕ) 2022/428 (6), η ΕΕ επέβαλε απαγόρευση στην εισαγωγή ορισμένων προϊόντων χάλυβα από τη Ρωσία και τη Λευκορωσία (7) στο πλαίσιο της τέταρτης δέσμης κυρώσεων για την αντιμετώπιση της ρωσικής εισβολής στην Ουκρανία. Για να αποφευχθεί τυχόν έλλειψη εφοδιασμού στην ενωσιακή αγορά χάλυβα λόγω της εν λόγω απαγόρευσης, με τον κανονισμό (ΕΕ) 2022/434 (8) η Επιτροπή τροποποίησε το μέτρο διασφάλισης αναδιανέμοντας αναλογικά τις ειδικές ανά χώρα ποσοστώσεις της Ρωσίας και της Λευκορωσίας μεταξύ άλλων προμηθευτριών χωρών σε κάθε επηρεαζόμενη κατηγορία προϊόντων.

(8) Επιπλέον, με τον κανονισμό (ΕΕ) 2022/664 (9), η Επιτροπή επέβαλε στη Νότια Αφρική και σε άλλες χώρες της συμφωνίας οικονομικής εταιρικής σχέσης (στο εξής: ΣΟΕΣ) της Κοινότητας για την Ανάπτυξη της Μεσημβρινής Αφρικής (στο εξής: ΚΑΜΑ) το μέτρο διασφάλισης από την 1η Μαΐου 2022, μετά τη λήξη της εξαίρεσης από την οποία επωφελούνταν στο πλαίσιο διμερούς ΣΟΕΣ.

(9) Τέλος, η Επιτροπή ανέστειλε προσωρινά την εφαρμογή του μέτρου διασφάλισης έναντι της Ουκρανίας (10). Το αποτέλεσμα αυτής της αναστολής είναι ότι, για όσο διάστημα παραμένει σε ισχύ, οι εισαγωγές από την Ουκρανία δεν συνυπολογίζονται σε καμία ποσόστωση, είτε ειδική ανά χώρα είτε εναπομένουσα (11). Ομοίως, οι όγκοι των εισαγωγών από την Ουκρανία κατά την περίοδο αναφοράς της αρχικής έρευνας (2015-2017) (12) δεν λαμβάνονται υπόψη για τον υπολογισμό των εναπομενουσών ποσοστώσεων.

3. ΣΥΜΠΕΡΑΣΜΑΤΑ ΤΗΣ ΕΡΕΥΝΑΣ

(10) Μετά από διεξοδική ανάλυση όλων των παρατηρήσεων που ελήφθησαν και των στοιχείων που είχε στη διάθεσή της, η Επιτροπή κατέληξε στα ακόλουθα συμπεράσματα. Τα συμπεράσματα αυτά οργανώνονται στις ακόλουθες υποενότητες, σύμφωνα με τη δομή της ανακοίνωσης για την έναρξη επανεξέτασης.

3.1. Κατανομή και διαχείριση ποσοστώσεων

Παρατηρήσεις των ενδιαφερόμενων μερών

(11) Ορισμένα ενδιαφερόμενα μέρη (ορισμένες τρίτες χώρες και χρήστες) ζήτησαν να αντικατασταθεί η τριμηνιαία διαχείριση των ποσοστώσεων από ετήσια διαχείριση, ενώ άλλα (ενωσιακός κλάδος παραγωγής) ζήτησαν να καθιερωθεί μηνιαία διαχείριση. Ορισμένα μέρη (ενωσιακός κλάδος παραγωγής) ζήτησαν επίσης να περιοριστεί η μεταφορά των αχρησιμοποίητων ποσοστώσεων στο 4 %, ενώ άλλα (ορισμένες τρίτες χώρες και χρήστες) ζήτησαν την ανακατανομή του μεριδίου ορισμένων αχρησιμοποίητων ειδικών ανά χώρα ποσοστώσεων. Επιπλέον, άλλα μέρη (ορισμένες τρίτες χώρες και χρήστες) ζήτησαν την κατάργηση του συστήματος ειδικών ανά χώρα ποσοστώσεων και αντ’ αυτού τη διαχείριση των ποσοστώσεων σε συνολικό επίπεδο. Τέλος, άλλα ενδιαφερόμενα μέρη ζήτησαν την κατάργηση των ποσοστώσεων ορισμένων χωρών και την ανακατανομή των ποσοστώσεων αυτών μεταξύ άλλων χωρών καταγωγής, καθώς και την κατανομή ειδικής ανά χώρα ποσόστωσης σε ορισμένες χώρες που εξάγουν στο πλαίσιο της εναπομένουσας ποσόστωσης.

Αξιολόγηση

(12) Οι ποσοστώσεις, είτε ειδικές ανά χώρα είτε εναπομένουσες, κατανεμήθηκαν με βάση τις εξαγωγικές επιδόσεις κατά την περίοδο αναφοράς της αρχικής έρευνας (13). Το σύστημα τριμηνιαίας διαχείρισης των ποσοστώσεων έχει αποδειχθεί αποτελεσματικό για την επίτευξη σταθερότητας στην αγορά της Ένωσης, την αποφυγή αιφνίδιων αυξήσεων των εισαγωγών που θα μπορούσαν να αποσταθεροποιήσουν την αγορά (14) και τη διασφάλιση ομαλής και προβλέψιμης ροής εισαγωγών καθ’ όλη τη διάρκεια του έτους. Με το σύστημα αυτό επιτρέπονται επίσης οι παραδοσιακές εμπορικές ροές από άποψη όγκου και καταγωγής χωρίς πρόσθετο δασμό.

(13) Το σύστημα αυτό επιτυγχάνει ισορροπία μεταξύ των αντιτιθέμενων διακυβευόμενων συμφερόντων. Πρώτον, λειτουργεί προς όφελος του ενωσιακού κλάδου παραγωγής διότι αποτρέπει τις αθρόες εισαγωγές σε σύντομο χρονικό διάστημα με τις επακόλουθες αρνητικές επιπτώσεις για την αγορά. Δεύτερον, είναι επίσης επωφελές για ορισμένες τρίτες χώρες και ορισμένους ενωσιακούς χρήστες, που διαφορετικά θα παραγκωνίζονταν αδικαιολόγητα από την αγορά από άλλους μεγαλύτερους προμηθευτές και δεν θα μπορούσαν να προμηθεύσουν τους χρήστες της Ένωσης, οι οποίοι με τη σειρά τους θα εμποδίζονταν να αγοράσουν το υλικό που χρειάζονται από τις συγκεκριμένες χώρες καταγωγής. Τέλος, επιτρέπει στις μεγαλύτερες εξαγωγικές χώρες να υπερβούν τις παραδοσιακές εμπορικές ροές τους στις περισσότερες κατηγορίες προϊόντων, αποκτώντας πρόσβαση στην εναπομένουσα ποσόστωση το τελευταίο τρίμηνο της περιόδου κατά την οποία οι κατεστημένοι προμηθευτές δεν μπόρεσαν να χρησιμοποιήσουν πλήρως τις ποσοστώσεις.

(14) Η αποδοχή οποιουδήποτε από τους ισχυρισμούς που προβάλλουν τα ενδιαφερόμενα μέρη, όπως συνοψίζονται στην αιτιολογική σκέψη (11), θα διατάρασσε την ισορροπία αυτή και θα υπήρχε κίνδυνος να υπονομευθεί η αποτελεσματικότητα του μέτρου. Επιπλέον, στις παρατηρήσεις τους τα μέρη δεν απέδειξαν με κανένα αποδεικτικό στοιχείο για ποιον λόγο το ισχύον σύστημα δεν θα ήταν κατάλληλο και για ποιον λόγο οι διάφορες προσαρμογές που πρότειναν θα ήταν προς το γενικό συμφέρον της Ένωσης (και όχι μόνο προς το ατομικό τους συμφέρον) και συμβατές με τη λογική και την ορθή λειτουργία του μέτρου.

(15) Για τους λόγους αυτούς, η Επιτροπή έκρινε ότι η διατήρηση του ισχύοντος συστήματος διαχείρισης των ποσοστώσεων (τριμηνιαία διαχείριση και συνδυασμός ειδικής ανά χώρα και εναπομένουσας ποσόστωσης), η διατήρηση της μεταφοράς των αχρησιμοποίητων ποσοστώσεων και η πρόσβαση στην εναπομένουσα ποσόστωση κατά το τέταρτο τρίμηνο εξακολουθούν να είναι κατάλληλες και ότι το σύστημα αυτό είναι δίκαιο έναντι όλων των ενδιαφερόμενων μερών.

3.1.1. Προσαρμογή στις κατηγορίες προϊόντων 7 και 17

(16) Μολονότι το ισχύον σύστημα κατανομής και διαχείρισης των ποσοστώσεων είναι κατάλληλο, η Επιτροπή έκρινε ότι απαιτούνται ορισμένες τεχνικές προσαρμογές για τη βελτίωση της λειτουργίας του υπό το πρίσμα των μεταβαλλόμενων συνθηκών. Αυτές αφορούν τις κατηγορίες προϊόντων 7 (λαμαρίνες quarto) και 17 (είδη με καθορισμένη μορφή).

(17) Σε αυτές τις δύο κατηγορίες προϊόντων, η Ουκρανία έχει υπάρξει διαχρονικά σημαντικός εξαγωγέας (15) (αντιπροσωπεύοντας περίπου το 33 % των συνολικών ποσοστώσεων σε καθεμία από αυτές τις κατηγορίες) και χρησιμοποιεί σταθερά τις ποσοστώσεις της σε αρκετά υψηλά επίπεδα. Ωστόσο, η Επιτροπή παρατήρησε (16) ότι μετά την απρόκλητη και αδικαιολόγητη στρατιωτική επίθεση της Ρωσίας κατά της Ουκρανίας, δεν υπήρξαν σχεδόν καθόλου εισαγωγές των δύο αυτών κατηγοριών από την Ουκρανία στην Ένωση. Αυτό υποδηλώνει ότι η Ουκρανία δεν είναι επί του παρόντος σε θέση να παράγει και/ή να εξάγει αυτές τις κατηγορίες προϊόντων σε σημαντικό όγκο στην αγορά της Ένωσης. Υπό αυτές τις συνθήκες, και αφού ανέλυσε τη χρήση των ποσοστώσεων από άλλες χώρες εξαγωγής που υπόκεινται στο μέτρο, η Επιτροπή έκρινε ότι, εάν δεν αναλάμβανε δράση, θα υπήρχε κίνδυνος πιθανής έλλειψης εφοδιασμού για τους ενωσιακούς χρήστες στις εν λόγω κατηγορίες.

(18) Για τον λόγο αυτό, προς το συμφέρον της Ένωσης, η Επιτροπή έκρινε αναγκαία τη γενίκευση της διαχείρισης των ποσοστώσεων που εξακολουθούν να υπόκεινται στο μέτρο (17) στις κατηγορίες 7 και 17. Με άλλα λόγια, οι υφιστάμενες ειδικές ανά χώρα ποσοστώσεις θα καταργηθούν προκειμένου, αντ’ αυτών, να καταστεί διαθέσιμη μια ενιαία ποσόστωση για όλες τις χώρες καταγωγής, με αποτέλεσμα να ενισχυθεί σημαντικά η ευελιξία των χρηστών να εισάγουν τον χάλυβα που ενδεχομένως χρειάζονται από οποιαδήποτε διαθέσιμη πηγή στο πλαίσιο του όγκου ποσόστωσης στις συγκεκριμένες κατηγορίες.

(19) Η Επιτροπή κατέληξε στο συμπέρασμα ότι, δεδομένης της προηγούμενης πορείας του όγκου των εισαγωγών (χρήση ποσόστωσης) και των χωρών καταγωγής, η προσαρμογή αυτή δεν ενέχει κίνδυνο υπονόμευσης της αποτελεσματικότητας του μέτρου έναντι των ενωσιακών παραγωγών και είναι απίθανο να υπάρξει παραγκωνισμός, ενώ θα διατηρηθούν οι παραδοσιακές εμπορικές ροές. Η προσαρμογή αυτή θα επανεκτιμηθεί ενόψει της εξέλιξης των εμπορικών ροών στις συγκεκριμένες κατηγορίες και της αναστολής της εφαρμογής της διασφάλισης έναντι της Ουκρανίας, ή εάν διαπιστωθούν αδικαιολόγητες επιπτώσεις παραγκωνισμού.

3.2. Παραγκωνισμός των παραδοσιακών εμπορικών ροών

(20) Στο οριστικό μέτρο, η Επιτροπή εισήγαγε μηχανισμό βάσει του οποίου οι χώρες που έχουν εξαντλήσει τις ειδικές ανά χώρα ποσοστώσεις τους θα μπορούσαν επίσης να έχουν πρόσβαση (χωρίς δασμούς μέχρι εξαντλήσεως) στην εναπομένουσα ποσόστωση που ήταν αρχικά διαθέσιμη κατά το τελευταίο τρίμηνο (Απρίλιος-Ιούνιος) κάθε ετήσιας περιόδου του μέτρου.

(21) Για να δικαιολογήσει την εισαγωγή του εν λόγω μηχανισμού, η Επιτροπή ανέφερε ότι ήταν προς το συμφέρον των ενωσιακών εισαγωγέων και χρηστών, καθώς έτσι όχι μόνο θα διασφαλιζόταν η διατήρηση των παραδοσιακών εμπορικών ροών, αλλά και θα αποτρεπόταν, κατά περίπτωση, το ενδεχόμενο να παραμείνουν αχρησιμοποίητα τμήματα της εναπομένουσας δασμολογικής ποσόστωσης.

(22) Στο πλαίσιο της πρώτης επανεξέτασης της λειτουργίας το 2019, η Επιτροπή παρατήρησε ότι σε δύο κατηγορίες προϊόντων οι χώρες που επωφελούνταν από ειδική ανά χώρα δασμολογική ποσόστωση είχαν χρησιμοποιήσει σχεδόν αποκλειστικά την πλήρη ποσότητα της εναπομένουσας ποσόστωσης κατά το τέταρτο τρίμηνο σε διάστημα δύο ημερών. Ως εκ τούτου, οι παραδοσιακοί —μικρότεροι— προμηθευτές δεν μπορούσαν να εξάγουν χωρίς δασμούς κατά το τελευταίο τρίμηνο μιας περιόδου. Το γεγονός αυτό επηρέασε αρνητικά τις παραδοσιακές εμπορικές ροές όσον αφορά την καταγωγή εις βάρος ορισμένων τρίτων χωρών και ορισμένων ενωσιακών χρηστών. Για την αντιστάθμιση αυτής της ακούσιας αρνητικής επίπτωσης, η Επιτροπή θέσπισε ανώτατο όριο 30 % ανά χώρα για την πρόσβαση στην εναπομένουσα ποσόστωση του τέταρτου τριμήνου στην κατηγορία 13 (ράβδοι οπλισμού σκυροδέματος) και στην κατηγορία 16 (χονδρόσυρμα).

(23) Στο πλαίσιο της δεύτερης επανεξέτασης της λειτουργίας το 2020, και μετά τον εντοπισμό περισσότερων περιπτώσεων παραγκωνισμού σε διάφορες κατηγορίες προϊόντων, η Επιτροπή ανέπτυξε ένα σύστημα βάσει του οποίου η πρόσβαση στο τέταρτο τρίμηνο θα εξαρτάτο από τις παρατηρούμενες τάσεις των εισαγωγών και την πραγματική χρήση της εναπομένουσας ποσόστωσης από τους μικρότερους προμηθευτές που είναι οι φυσικοί δικαιούχοι αυτού του τμήματος της δασμολογικής ποσόστωσης (18).

(24) Προκειμένου να ελαχιστοποιηθεί η μετατόπιση των παραδοσιακών καταγωγών στην εναπομένουσα ποσόστωση, ενώ παράλληλα θα εξακολουθούσε να επιτρέπεται η πρόσθετη πρόσβαση στις κατηγορίες εκείνες όπου είναι αναγκαίο να διασφαλιστεί η μέγιστη χρήση της ποσόστωσης, η Επιτροπή δημιούργησε ένα σύστημα βάσει του οποίου κάθε κατηγορία προϊόντων θα ενέπιπτε σε μία από τις ακόλουθες τρεις διαφορετικές ομάδες, που αντιστοιχούν σε τρία διαφορετικά σενάρια πρόσβασης. Το σύστημα αυτό πληροί μία από τις βασικές αρχές και τους στόχους του μέτρου διασφάλισης, δηλαδή τη διασφάλιση της διατήρησης των παραδοσιακών εμπορικών ροών όσον αφορά τις καταγωγές.

(25) Τα τρία αυτά καθεστώτα που ισχύουν επί του παρόντος είναι τα εξής: — καμία πρόσβαση — οι κατεστημένοι προμηθευτές που υπάγονταν στην εναπομένουσα ποσόστωση μπορούσαν να χρησιμοποιήσουν οι ίδιοι τις εναπομένουσες ποσοστώσεις και είχαν εντοπιστεί φαινόμενα παραγκωνισμού· — περιορισμένη πρόσβαση — οι κατεστημένοι προμηθευτές μπορούσαν να χρησιμοποιήσουν μόνο ένα μέρος της εναπομένουσας ποσόστωσης την οποία είχαν στη διάθεσή τους, και χρειάζονταν πρόσθετες καταγωγές, σε περιορισμένες ποσότητες, για την εξάντληση των ποσοστώσεων· — κανένας περιορισμός — στις κατηγορίες εκείνες όπου οι εναπομένουσες ποσοστώσεις δεν χρησιμοποιούνταν σε μεγάλο βαθμό και δεν εντοπίστηκαν φαινόμενα παραγκωνισμού.

Παρατηρήσεις των ενδιαφερόμενων μερών

(26) Ορισμένα ενδιαφερόμενα μέρη (ορισμένες τρίτες χώρες και χρήστες) ζήτησαν να καταργηθεί πλήρως η πρόσβαση στην εναπομένουσα ποσόστωση κατά το τέταρτο τρίμηνο. Άλλα ενδιαφερόμενα μέρη ζήτησαν να γίνουν ορισμένες αλλαγές ειδικά για ορισμένες κατηγορίες προϊόντων, ενώ άλλα (συμπεριλαμβανομένων ορισμένων τρίτων χωρών και χρηστών, καθώς και του ενωσιακού κλάδου παραγωγής) ζήτησαν να απαγορευτεί εντελώς σε μεγαλύτερες εξαγωγικές χώρες για μια συγκεκριμένη κατηγορία η πρόσβαση στην εναπομένουσα ποσόστωση ή να εφαρμοστεί μια πιο περιοριστική προσέγγιση.

Αξιολόγηση

(27) Η Επιτροπή, αφού εξέτασε τις παρατηρήσεις που έλαβε και τη λειτουργία του μέτρου, έκρινε ότι το ισχύον σύστημα εξακολουθούσε να είναι το πλέον κατάλληλο στον βαθμό που διασφάλιζε ότι οι χρήστες μεγιστοποιούν τις πιθανότητές τους να εξαντλήσουν την εναπομένουσα ποσόστωση, αλλά και ότι τηρούνται οι παραδοσιακές εμπορικές ροές όσον αφορά την καταγωγή (κάτι που είναι εξίσου προς το συμφέρον των χρηστών). Το σύστημα που επιτρέπει την πρόσβαση στην εναπομένουσα ποσόστωση ήταν ο κανόνας για όλες τις κατηγορίες προϊόντων πλην τεσσάρων.

(28) Η αποδοχή των αιτημάτων των ενδιαφερόμενων μερών θα ισοδυναμούσε είτε με παρεμπόδιση ορισμένων χρηστών να αυξήσουν τις εισαγωγές τους χωρίς δασμούς, όταν ενδέχεται να υπάρχει σχετική ζήτηση στην αγορά της Ένωσης, είτε με παρεμπόδιση άλλων ενωσιακών χρηστών να αγοράζουν προϊόντα από ορισμένες χώρες καταγωγής που είναι επίσης αναγκαία για την αγορά της Ένωσης λόγω των επιπτώσεων του παραγκωνισμού. Ταυτόχρονα, το σύστημα διασφαλίζει ότι οι πρόσθετοι όγκοι που ορισμένες χώρες μπορούν να εξάγουν στο πλαίσιο αυτού του συστήματος παραμένουν εντός των ορίων που διασφαλίζουν ότι δεν υπονομεύεται η αποτελεσματικότητα του μέτρου όσον αφορά τους ενωσιακούς παραγωγούς. Ως εκ τούτου, το ισχύον σύστημα είναι το πλέον κατάλληλο για το συνολικό συμφέρον της Ένωσης.

Προσαρμογή

(29) Κατά την υπό εξέλιξη επανεξέταση, η Επιτροπή αξιολόγησε κατά πόσον είχαν επέλθει φαινόμενα παραγκωνισμού. Για τον σκοπό αυτό, η Επιτροπή, με βάση τον ίδιο τύπο ανάλυσης που διενεργήθηκε κατά τη δεύτερη επανεξέταση, επικαιροποίησε τα διάφορα καθεστώτα με βάση τα στοιχεία που κατέστησαν διαθέσιμα έκτοτε. Αυτό σημαίνει ότι η Επιτροπή ανέλυσε στοιχεία για τις εισαγωγές και τη χρήση ποσοστώσεων ανά καταγωγή και κατηγορία από την 1η Απριλίου 2020 έως τις 31 Μαρτίου 2022.

(30) Με βάση την ίδια μεθοδολογία που εφαρμόστηκε κατά τη δεύτερη επανεξέταση της λειτουργίας, αλλά με επικαιροποιημένα στοιχεία, τα καθεστώτα πρόσβασης ανά κατηγορία προϊόντων επικαιροποιούνται ως εξής (για συγκεκριμένους όγκους βλ. παράρτημα II): — Καμία πρόσβαση: 5, 9, 21 — Περιορισμένη πρόσβαση: 12, 13, 14, 16, 20, 27 — Κανένας περιορισμός: 2, 3A, 3B, 4A, 6, 10, 15, 18, 19, 22, 24, 25B, 26, 28.

(31) Σύμφωνα με τις αρχές που εφαρμόστηκαν στην προηγούμενη επανεξέταση της λειτουργίας, οι ακόλουθες κατηγορίες θα υπόκεινται σε ειδικό καθεστώς: — 1 και 4B.

(32) Στην περίπτωση των κατηγοριών 7, 8, 17 και 25Α, η διαχείρισή τους θα γίνεται σε συνολικό επίπεδο. Ως εκ τούτου, η δυνατότητα πρόσβασης στο τέταρτο τρίμηνο δεν ισχύει, δεδομένου ότι δεν υπάρχουν χώρες που να εξάγουν στο πλαίσιο ειδικής ανά χώρα ποσόστωσης.

(33) Για τις κατηγορίες 1 και 4Β, το ισχύον καθεστώς βάσει του οποίου παρέχεται πρόσβαση κατά το τέταρτο τρίμηνο με ανώτατο όριο 30 % ανά χώρα εξαγωγής εξακολουθεί να θεωρείται κατάλληλο προκειμένου να εξασφαλιστεί επαρκής ποικιλία πηγών εφοδιασμού και παράλληλα να αποφευχθούν οι επιπτώσεις παραγκωνισμού μέσω της υπερβολικής ροής πρόσθετων εισαγωγών πέραν των παραδοσιακών εμπορικών ροών.

(34) Συνολικά, με αυτό το χαρακτηριστικό, το μέτρο θα συνεχίσει να επιτρέπει την πρόσβαση στην εναπομένουσα ποσόστωση κατά το τέταρτο τρίμηνο για τη μεγάλη πλειονότητα των κατηγοριών προϊόντων (σε όλες τις κατηγορίες εκτός από τρεις).

3.3. Επικαιροποίηση του καταλόγου των αναπτυσσόμενων χωρών που υπόκεινται στο μέτρο

(35) Κάθε αναπτυσσόμενη χώρα μέλος του ΠΟΕ εξαιρέθηκε από την εφαρμογή του οριστικού μέτρου, εφόσον το μερίδιό της στις εισαγωγές παραμένει κάτω από το 3 % των συνολικών εισαγωγών για κάθε κατηγορία προϊόντων. Η Επιτροπή δεσμεύθηκε να παρακολουθεί την εξέλιξη των εισαγωγών μετά τη θέσπιση του μέτρου και να επανεξετάζει τον κατάλογο των εξαιρούμενων χωρών σε τακτική βάση.

(36) Η τελευταία επικαιροποίηση πραγματοποιήθηκε στο πλαίσιο της έρευνας επανεξέτασης μετά τη συμφωνία αποχώρησης μεταξύ της Ένωσης και του Ηνωμένου Βασιλείου, την 1η Ιανουαρίου 2021, και παρέμεινε αμετάβλητη από την 1η Ιανουαρίου 2021. Ως εκ τούτου, για να προσαρμόσει τον κατάλογο των αναπτυσσόμενων χωρών που υπόκεινται στο μέτρο και εξαιρούνται από αυτό, η Επιτροπή επανεκτέλεσε τους υπολογισμούς με βάση τα πλέον πρόσφατα διαθέσιμα ενοποιημένα στοιχεία για τις εισαγωγές, δηλαδή τις στατιστικές εισαγωγών του έτους 2021 (19).

Προσαρμογή

(37) Οι αλλαγές που προκύπτουν από την επικαιροποίηση αυτή είναι οι ακόλουθες (ο επικαιροποιημένος πίνακας είναι διαθέσιμος στο παράρτημα I). — Όλες οι αναπτυσσόμενες χώρες περιλαμβάνονται στην κατηγορία 4Α, διότι το άθροισμα όλων των εισαγωγών το 2021 που ήταν κάτω του 3 % είναι υψηλότερο από 9 %· — η Βραζιλία εξαιρείται από τις κατηγορίες 2 και 3Α και περιλαμβάνεται στην κατηγορία 6· — η Κίνα εξαιρείται από την κατηγορία 25A και περιλαμβάνεται στις κατηγορίες 2, 3A, 9 και 14· — η Αίγυπτος περιλαμβάνεται στις κατηγορίες 1 και 24· — η Ινδία εξαιρείται από την κατηγορία 3Β και περιλαμβάνεται στην κατηγορία 8· — Το Καζακστάν περιλαμβάνεται στις κατηγορίες 19 και 24· — η Μαλαισία εξαιρείται από την κατηγορία 9· — η Μολδαβία περιλαμβάνεται στην κατηγορία 12· — η Βόρεια Μακεδονία εξαιρείται από την κατηγορία 5· — η Ταϊλάνδη εξαιρείται από την κατηγορία 9· — η Τουρκία περιλαμβάνεται στην κατηγορία 8· — η Ουκρανία περιλαμβάνεται στις κατηγορίες 1, 4Β και 26 (20)· — τα Ηνωμένα Αραβικά Εμιράτα περιλαμβάνονται στην κατηγορία 16· — το Βιετνάμ εξαιρείται από την κατηγορία 2 και περιλαμβάνεται στις κατηγορίες 1, 3A, 3B, 4B.

3.4. Επίπεδο ελευθέρωσης

(38) Το τρέχον ποσοστό ελευθέρωσης της διασφάλισης καθορίστηκε σε ετήσιο ποσοστό 3 %. Στο πλαίσιο της παρούσας έρευνας, η Επιτροπή αξιολόγησε αν αυτό το επίπεδο ελευθέρωσης εξακολουθούσε να είναι κατάλληλο.

Παρατηρήσεις των ενδιαφερόμενων μερών

(39) Ορισμένα ενδιαφερόμενα μέρη (κυρίως ενωσιακοί παραγωγοί-εξαγωγείς και χρήστες) ζήτησαν από την Επιτροπή να αυξήσει το επίπεδο ελευθέρωσης πέραν του 3 % (πολλά από αυτά ζήτησαν ποσοστό ελευθέρωσης 5 %), ενώ ο ενωσιακός κλάδος παραγωγής ζήτησε να μειωθεί ο ρυθμός ελευθέρωσης στο 1 %.

Αξιολόγηση

(40) Το μέσο διασφάλισης προορίζεται να έχει προσωρινό χαρακτήρα. Την 1η Ιουλίου 2022 το μέτρο θα εισέλθει στο πέμπτο έτος εφαρμογής του. Στόχος της ελευθέρωσης (που αποτελεί νομική υποχρέωση βάσει των κανόνων του ΠΟΕ (21) και της ΕΕ (22)) είναι να καταστεί σταδιακά δυνατός ο μεγαλύτερος ανταγωνισμός των εισαγωγών στην αγορά, ενώ ο εγχώριος κλάδος παραγωγής προσαρμόζεται στο αυξημένο επίπεδο των εισαγωγών. Στόχος είναι να αποφευχθεί ένα μέτρο που δεν θα παρείχε κίνητρα για προσαρμογές για τον εγχώριο κλάδο παραγωγής κατά τη διάρκεια της εφαρμογής του και το οποίο θα δημιουργούσε προβλήματα ανταγωνιστικότητας όταν ο εγχώριος κλάδος παραγωγής θα εκτεθεί σε μεγαλύτερο εξωτερικό ανταγωνισμό στο πλαίσιο σεναρίου μετά τη λήξη του μέτρου διασφάλισης.

(41) Με βάση αυτή τη λογική, η Επιτροπή θεώρησε ότι κατά την παρούσα χρονική στιγμή (μετά από τέσσερα έτη εφαρμογής του μέτρου) θα πρέπει να προβλεφθεί ελαφρώς υψηλότερο επίπεδο ελευθέρωσης σε ετήσια βάση, προκειμένου να ενθαρρυνθεί ο εγχώριος κλάδος παραγωγής να συνεχίσει τις προσαρμογές του, χωρίς να υπονομευθεί η αποτελεσματικότητα του μέτρου.

Προσαρμογή

(42) Η Επιτροπή έκρινε σκόπιμο να καθοριστεί το ετήσιο επίπεδο ελευθέρωσης στο 4 % από την 1η Ιουλίου 2022.

(43) Η αύξηση αυτή αναμένεται επίσης να συμβάλει στην άμβλυνση τυχόν εντάσεων για τους ενωσιακούς χρήστες σε ορισμένες κατηγορίες προϊόντων, σε ένα πλαίσιο που χαρακτηρίζεται από υψηλό βαθμό αβεβαιότητας στην αγορά. Από την άλλη πλευρά, η περιορισμένη πρόσθετη αύξηση δεν θα συνιστούσε απειλή για τον ενωσιακό κλάδο παραγωγής και δεν θα υπονόμευε την αποτελεσματικότητα του μέτρου.

3.5. Αντίκτυπος των αλλαγών στο μέτρο που έλαβαν οι ΗΠΑ σύμφωνα με άρθρο 232

(44) Τον Μάρτιο του 2018 οι ΗΠΑ επέβαλαν δασμό ύψους 25 % στις εισαγωγές ορισμένων προϊόντων χάλυβα στο πλαίσιο του μέτρου που έλαβαν σύμφωνα με το άρθρο 232. Το μέτρο παραμένει επί του παρόντος σε ισχύ, αν και έχουν επέλθει ορισμένες αλλαγές. Στην παρούσα έρευνα επανεξέτασης, η Επιτροπή αξιολόγησε τις αλλαγές αυτές προκειμένου να διαπιστώσει αν έχουν αντίκτυπο στο μέτρο διασφάλισης της ΕΕ, ιδίως όσον αφορά τον κίνδυνο εκτροπής του εμπορίου στην αγορά της Ένωσης.

Παρατηρήσεις των ενδιαφερόμενων μερών

(45) Τα αιτήματα που λήφθηκαν εν προκειμένω μπορούν να χωριστούν σε τρία είδη. Στο πλαίσιο των δύο πρώτων, ορισμένοι χρήστες και τρίτες χώρες ισχυρίστηκαν ότι ο κίνδυνος εκτροπής του εμπορίου είναι μικρός (-ότερος) λόγω των διαφορετικών προσαρμογών του μέτρου του άρθρου 232. Στη συνέχεια, ορισμένα μέρη ισχυρίστηκαν ότι, λόγω των δασμολογικών ποσοστώσεων που έχουν κατανεμηθεί στους ενωσιακούς εξαγωγείς, ο ενωσιακός κλάδος παραγωγής θα εκτρέψει τις πωλήσεις στην αγορά των ΗΠΑ εις βάρος των εγχώριων πωλήσεων, δημιουργώντας έλλειψη στην εγχώρια αγορά.

(46) Από την άλλη πλευρά, ο ενωσιακός κλάδος παραγωγής χάλυβα υποστήριξε ότι εξακολουθεί να υπάρχει κίνδυνος εκτροπής του εμπορίου και ότι η βελτιωμένη πρόσβαση της ΕΕ στην αγορά των ΗΠΑ δεν θα επηρεάσει την ικανότητά της να προμηθεύει την εγχώρια (ενωσιακή) αγορά.

Αξιολόγηση

Αλλαγές έναντι της ΕΕ

(47) Τον Οκτώβριο του 2021 οι ΗΠΑ αποφάσισαν να υποβάλουν τις εισαγωγές της ΕΕ βάσει του μέτρου του άρθρου 232 σε σύστημα δασμολογικών ποσοστώσεων. Στο πλαίσιο αυτού του νέου καθεστώτος, η ΕΕ θα μπορούσε να εξάγει χωρίς δασμούς έως ένα ορισμένο επίπεδο (με βάση τους ιστορικούς όγκους εξαγωγών) (23) και μόνο μετά την εξάντληση αυτού του επιπέδου θα εφαρμοζόταν ο δασμός ύψους 25 %. Η ενέργεια αυτή αποσκοπούσε στη βελτίωση της θέσης των εξαγωγέων της ΕΕ στην αγορά των ΗΠΑ, οι οποίοι μέχρι τότε υπόκειντο σε δασμό ύψους 25 % για κάθε εξαγόμενο τόνο. Το νέο αυτό σύστημα εφαρμόζεται από την 1η Ιανουαρίου 2022.

(48) Ορισμένα ενδιαφερόμενα μέρη ισχυρίστηκαν ότι, επειδή οι τιμές στις ΗΠΑ είναι συνήθως υψηλότερες απ’ ό,τι στην Ένωση, οι ενωσιακοί παραγωγοί θα είχαν κίνητρο να εξάγουν στις ΗΠΑ εις βάρος των εγχώριων πωλήσεων, με αποτέλεσμα να υπάρχει κίνδυνος να δημιουργηθεί έλλειψη στην αγορά της Ένωσης σε ορισμένες κατηγορίες.

(49) Για διάφορους λόγους, η Επιτροπή έκρινε ότι οι ισχυρισμοί αυτοί έπρεπε να απορριφθούν. Πρώτον, η έννοια της εκτροπής του εμπορίου στην αγορά της Ένωσης δεν μπορεί να περιλαμβάνει τον περιορισμό των εξαγωγών του ίδιου του κλάδου παραγωγής της ΕΕ προς τις ΗΠΑ. Με άλλα λόγια, ο ενωσιακός κλάδος παραγωγής δεν μπορεί ποτέ να διατρέχει κίνδυνο εκτροπής του εμπορίου για τις δικές του πωλήσεις. Αυτό ανατρέπει τη λογική της εκτροπής του εμπορίου. Ως εκ τούτου, το γεγονός ότι η ΕΕ ενδέχεται να μπορεί να βελτιώσει την παρουσία της στην αγορά των ΗΠΑ είναι ουδέτερο όσον αφορά τον κίνδυνο εκτροπής του εμπορίου από τις χώρες εξαγωγής στην αγορά της Ένωσης.

(50) Δεύτερον, οι ισχυρισμοί ότι ο ενωσιακός κλάδος παραγωγής θα εξαντλούσε τις δασμολογικές ποσοστώσεις του εις βάρος (κυρίως ή ακόμη και αποκλειστικά) των εγχώριων πωλήσεων δεν τεκμηριώνονται με αποδεικτικά στοιχεία. Στους ισχυρισμούς αυτούς δεν λήφθηκε υπόψη ότι, επίσης θεωρητικά, ο ενωσιακός κλάδος παραγωγής θα μπορούσε να αυξήσει τον όγκο παραγωγής του (24), με αποτέλεσμα να μην θυσιάσει τις εγχώριες πωλήσεις και να δημιουργήσει πρόσθετα έσοδα μέσω της αύξησης των εξαγωγικών πωλήσεων στις ΗΠΑ, και ότι θα μπορούσε επίσης να ανακατευθύνει όγκους προς τις ΗΠΑ από εξαγωγές σε άλλες αγορές που μπορεί να είναι λιγότερο ελκυστικές για διάφορους λόγους, συμπεριλαμβανομένων των επιπέδων των τιμών (25).

(51) Ανεξάρτητα από όλα αυτά τα θεωρητικά ενδεχόμενα, η πραγματικότητα έδειξε ότι κατά το πρώτο τρίμηνο από την έναρξη ισχύος του συστήματος δασμολογικών ποσοστώσεων, η ΕΕ απέχει πολύ από το να εξαντλήσει τις ποσοστώσεις της. Πράγματι, κατά το πρώτο τρίμηνο χρησιμοποίησε μόνο το 42 % περίπου της ποσόστωσης (26).

(52) Ως εκ τούτου, η βασική παραδοχή ορισμένων ενδιαφερόμενων μερών και η λογική βάση στην οποία στηρίχθηκαν τα επιχειρήματά τους, δηλαδή ότι οι παραγωγοί-εξαγωγείς της ΕΕ θα μπορούσαν να εξαντλήσουν όλες τις ποσοστώσεις τους στις ΗΠΑ, έχει αποδειχθεί καταρχάς εσφαλμένη.

(53) Η Επιτροπή κατέληξε στο συμπέρασμα ότι το γεγονός ότι η ΕΕ υπόκειται σε σύστημα δασμολογικών ποσοστώσεων βάσει των μέτρων που έλαβαν οι ΗΠΑ σύμφωνα με το άρθρο 232 δεν έχει αντίκτυπο στη λειτουργία του μέτρου διασφάλισης όσον αφορά τον κίνδυνο εκτροπής του εμπορίου. Επίσης, κανένα μέρος δεν απέδειξε σε οποιονδήποτε βαθμό ότι οι εξαγωγές στο πλαίσιο καθεστώτος δασμολογικών ποσοστώσεων βάσει του άρθρου 232 θα δημιουργούσαν κίνδυνο έλλειψης εφοδιασμού στην αγορά της Ένωσης.

Αλλαγές έναντι ορισμένων τρίτων χωρών (εκτός της ΕΕ)

(54) Όσον αφορά τους ισχυρισμούς που αφορούν αλλαγές στο άρθρο 232 των ΗΠΑ έναντι άλλων τρίτων χωρών, τα στοιχεία που έχει στη διάθεσή της η Επιτροπή έδειξαν ότι είχαν επέλθει οι ακόλουθες αλλαγές στο μέτρο που έλαβαν οι ΗΠΑ σύμφωνα με το άρθρο 232: — Από τον Μάρτιο του 2018 η Αυστραλία απαλλάσσεται από το μέτρο. — Από τον Μάιο του 2018 η Κορέα, η Αργεντινή και η Βραζιλία υπόκεινται σε απόλυτες ποσοστώσεις (από τις οποίες δεν επιτρέπονται εξαγωγές). — Από τον Μάιο του 2019 το Μεξικό και ο Καναδάς ανακοίνωσαν χωριστές συμφωνίες με τις ΗΠΑ, οι οποίες οδήγησαν στην άρση του μέτρου για τις δύο χώρες. Οι συμφωνίες υπόκεινται σε μηχανισμό παρακολούθησης. — Από την 1η Απριλίου 2022 οι ΗΠΑ καθόρισαν δασμολογικές ποσοστώσεις για την Ιαπωνία. Ορισμένες ποσότητες εισαγωγών εντός ποσόστωσης απαλλάσσονται από το μέτρο, ενώ οι εισαγωγές εκτός ποσόστωσης υπόκεινται στον πρόσθετο δασμό ύψους 25 %. — Τον Μάρτιο του 2022 οι ΗΠΑ ανακοίνωσαν την πρόθεσή τους να θεσπίσουν δασμολογική ποσόστωση για το Ηνωμένο Βασίλειο, βάσει της οποίας ορισμένες ποσότητες εισαγωγών εντός ποσόστωσης θα εξαιρούνται από το μέτρο, ενώ οι εισαγωγές εκτός ποσόστωσης θα εξακολουθήσουν να υπόκεινται στον πρόσθετο δασμό ύψους 25 %. Η δασμολογική ποσόστωση για το Ηνωμένο Βασίλειο είχε προγραμματιστεί να τεθεί σε ισχύ την 1η Ιουνίου 2022.

(55) Η έρευνα κατέληξε στο συμπέρασμα ότι οι προσαρμογές αυτές στο άρθρο 232 των ΗΠΑ έχουν συνολικά μικρό αντίκτυπο στη λειτουργία και το σκεπτικό του μέτρου διασφάλισης για διάφορους λόγους. Πρώτον, για να αξιολογηθούν αυτές οι αλλαγές πρέπει να ληφθεί υπόψη ότι οι περισσότερες από τις ανωτέρω χώρες εξάγουν ελάχιστο (αν όχι καθόλου) χάλυβα στην Ένωση (27) και δεν αποτελούν ιστορικούς προμηθευτές (28). Μεταξύ των λίγων χωρών με πιο σημαντικούς όγκους εξαγωγών στην Ένωση, δηλαδή του Ηνωμένου Βασιλείου, της Ιαπωνίας και της Κορέας, και οι τρεις αυτές χώρες εξακολουθούν να υπόκεινται στο μέτρο του άρθρου 232 των ΗΠΑ, δηλαδή υπόκεινται σε περιορισμούς όσον αφορά τις εξαγωγές χωρίς δασμούς στην αγορά των ΗΠΑ. Πράγματι, η Κορέα επιτρέπεται να εξάγει μόνο στο πλαίσιο ποσόστωσης (ποσοτικός περιορισμός), χωρίς δυνατότητα εξαγωγής πέραν αυτού του όγκου, ενώ το Ηνωμένο Βασίλειο και η Ιαπωνία υπόκεινται σε δασμολογική ποσόστωση πέραν της οποίας εφαρμόζεται δασμός ύψους 25 %. Επιπλέον, η εφαρμογή δασμολογικής ποσόστωσης δεν σημαίνει κατ’ ανάγκη ότι οι εν λόγω χώρες θα μπορούν να χρησιμοποιούν αποτελεσματικά τους όγκους που τους έχουν κατανεμηθεί, όπως φαίνεται από το παράδειγμα της δασμολογικής ποσόστωσης που έχει χορηγηθεί στην ΕΕ. Τέλος, οι περισσότερες από τις χώρες καταγωγής που αντιπροσωπεύουν το μεγαλύτερο μέρος των εισαγωγών στην Ένωση εξακολουθούν να υπόκεινται σε δασμό ύψους 25 % επί των εξαγωγών τους προς τις ΗΠΑ.

(56) Στο πλαίσιο αυτό, ο κίνδυνος εκτροπής του εμπορίου προέρχεται, κατά κύριο λόγο, από τις κύριες χώρες που προμηθεύουν με χάλυβα την Ένωση, οι οποίες διαθέτουν (σε ορισμένες περιπτώσεις σχετικά μεγάλη) πλεονάζουσα παραγωγική ικανότητα και, ως εκ τούτου, μπορούν να αυξήσουν γρήγορα (29) την παρουσία τους στην αγορά της Ένωσης (30), η οποία, όπως αποδείχθηκε σε προηγούμενες έρευνες, αποτελεί ελκυστική αγορά από άποψη τιμών και μεγέθους (31).

(57) Επιπλέον, τα μέρη δεν απέδειξαν (ούτε καν ανέφεραν) στις παρατηρήσεις τους τον τρόπο με τον οποίο τα συμπεράσματα της Επιτροπής σε προηγούμενες έρευνες (32) θα είχαν αλλάξει σημαντικά. Μεταξύ άλλων και κυρίως, η παγκόσμια πλεονάζουσα παραγωγική ικανότητα στον τομέα του χάλυβα που εξακολουθεί να υφίσταται (33), η σημαντική μείωση των εισαγωγών στην αγορά των ΗΠΑ σε σύγκριση με την περίοδο πριν από την επιβολή του μέτρου από τις ΗΠΑ σύμφωνα με το άρθρο 232 (34) ή η έλλειψη υποκατάστατων αγορών για τους απολεσθέντες όγκους (35).

(58) Σε κάθε περίπτωση, η βελτίωση της πρόσβασης στην αγορά των ΗΠΑ από ορισμένες τρίτες χώρες που παρουσιάζονται στην αιτιολογική σκέψη (54) θα καθιστούσε, αν μη τι άλλο, ακόμη δυσκολότερο για τις υπόλοιπες χώρες να εξάγουν στην αγορά των ΗΠΑ, καθώς βρίσκονται συγκριτικά σε χειρότερη θέση από άποψη ανταγωνισμού διότι υποχρεούνται να καταβάλουν δασμό ύψους 25 %. Πράγματι, ο ρυθμός μείωσης των εισαγωγών των χωρών που δεν υπόκεινται σε προτιμησιακή πρόσβαση βάσει του μέτρου που έλαβαν οι ΗΠΑ σύμφωνα με το άρθρο 232 ήταν σημαντικά υψηλότερος από τον μέσο όρο (36). Ως εκ τούτου, οι προσαρμογές του μέτρου των ΗΠΑ θα μπορούσαν να αυξήσουν ακόμη περισσότερο την πιθανότητα εκτροπής του εμπορίου από τις εν λόγω τρίτες χώρες που δεν επωφελούνται από κανενός είδους προτιμησιακή μεταχείριση βάσει του μέτρου του άρθρου 232, ορισμένες από τις οποίες είναι με τη σειρά τους εκείνες που είναι πιθανότερο να προκαλέσουν αύξηση των εισαγωγών στην αγορά της Ένωσης.

Συμπέρασμα

(59) Για τους λόγους που αναφέρονται στην παρούσα υποενότητα, η Επιτροπή κατέληξε στο συμπέρασμα ότι οι αλλαγές στο μέτρο που έλαβαν οι ΗΠΑ σύμφωνα με το άρθρο 232 δεν επηρεάζουν τη λειτουργία των διασφαλίσεων της ΕΕ για τον χάλυβα και δεν μεταβάλλουν τη βάση στην οποία στηρίζεται η αξιολόγησή της όσον αφορά τον κίνδυνο εκτροπής του εμπορίου.

4. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ

(60) Εκτός από τα ζητήματα που εξετάζονται στο τμήμα 3, τα ενδιαφερόμενα μέρη διατύπωσαν και άλλους ισχυρισμούς οι οποίοι εξετάζονται στην παρούσα ενότητα.

4.1. Ισχυρισμοί υπέρ της παύσης ή της αναστολής του μέτρου λόγω της εξέλιξης των τιμών του χάλυβα στην Ένωση

(61) Κατά τη διάρκεια της έρευνας και μετά την ολοκλήρωση του γραπτού σταδίου της διαδικασίας, αρκετά ενδιαφερόμενα μέρη ήρθαν σε επαφή με την Επιτροπή, ισχυριζόμενα αυθόρμητα ότι το μέτρο διασφάλισης θα έπρεπε να ανασταλεί ή να τερματιστεί λόγω της αύξησης των τιμών του χάλυβα στην Ένωση. Τα εν λόγω μέρη ισχυρίστηκαν ότι η παύση ή η αναστολή της διασφάλισης θα ήταν η λύση για τη μείωση των τιμών του χάλυβα.

(62) Πρώτον, το πεδίο της επανεξέτασης δεν περιλάμβανε ενδεχόμενη παύση ή αναστολή του μέτρου. Ως εκ τούτου, το είδος των αποδεικτικών στοιχείων που συγκεντρώθηκαν και η ανάλυση που πραγματοποιήθηκε κατά τη διάρκεια της έρευνας δεν ήταν εκείνα που απαιτούνταν για ενδεχόμενη παύση ενός μέτρου διασφάλισης. Συνεπώς, η παύση του μέτρου διασφάλισης δεν ενέπιπτε στο πεδίο της παρούσας επανεξέτασης.

(63) Ωστόσο, και για λόγους πληρότητας, η Επιτροπή έκρινε σκόπιμο να εξετάσει τους ισχυρισμούς αυτούς εντός του σχετικού πλαισίου και να παράσχει τεκμηριωμένη ανάλυση των πρόσφατων εξελίξεων της αγοράς στον παρόντα κανονισμό. Εν προκειμένω, η Επιτροπή διαπίστωσε ότι η εξέλιξη των τιμών του χάλυβα στην Ένωση παρουσίασε ανοδική τάση κατά τους πρώτους μήνες του 2022, κορυφώθηκε αμέσως μετά την απρόκλητη και αδικαιολόγητη στρατιωτική επίθεση της Ρωσίας κατά της Ουκρανίας, και ότι οι τιμές εμφάνισαν ενδείξεις συνεχούς μείωσης (με μείωση 21 % σε σύγκριση με την κορύφωση του 2022 (37)) από τα τέλη Απριλίου 2022 (38).

(64) Αυτή η τάση των τιμών σημειώθηκε σε ένα συνολικά πληθωριστικό πλαίσιο, το οποίο επηρέαζε επίσης τις πρώτες ύλες και την ενέργεια στον τομέα της χαλυβουργίας. Στις βραχυπρόθεσμες προοπτικές (39) για το 2022 και το 2023, η Παγκόσμια Ένωση Χάλυβα (WSA) επισήμανε ότι η απρόκλητη και αδικαιολόγητη στρατιωτική επίθεση της Ρωσίας κατά της Ουκρανίας θα αυξήσει περαιτέρω την πληθωριστική πίεση, αφενός, μέσω υψηλότερων τιμών ενέργειας και πρώτων υλών για την παραγωγή χάλυβα και, αφετέρου, μέσω συνεχιζόμενων διαταραχών στην αλυσίδα εφοδιασμού. Αυτό επιβεβαιώθηκε περαιτέρω από τις πλέον πρόσφατες διαθέσιμες πληροφορίες σχετικά με την εξέλιξη των τιμών των πρώτων υλών παραγωγής χάλυβα (συμπεριλαμβανομένης της ενέργειας) από πηγές όπως ο ΟΟΣΑ (40), η Παγκόσμια Τράπεζα (41) και η S&P Platts (42), οι οποίες δείχνουν απότομη αύξηση των τιμών και ανοδική συνολικά τάση με επίπεδα σημαντικά υψηλότερα απ’ ό,τι σε προηγούμενες περιόδους.

(65) Η στατιστική αξιολόγηση της ίδιας της Επιτροπής (43) επιβεβαίωσε επίσης ότι οι τάσεις των τιμών στην κύρια αγορά χάλυβα παγκοσμίως είχαν δείξει παρόμοια τάση με εκείνη της Ένωσης και, ως εκ τούτου, η τάση των τιμών που παρατηρήθηκε στην αγορά της Ένωσης ήταν απολύτως συνεπής με την τάση που επικρατούσε στις κύριες αγορές σε ολόκληρο τον κόσμο. Στο πλαίσιο αυτό, η Επιτροπή κατέληξε στο συμπέρασμα ότι, σε κάθε περίπτωση, το μέτρο διασφάλισης δεν θα μπορούσε να είναι η αιτία της εξέλιξης των τιμών στην Ένωση.

4.2. Εικαζόμενη έλλειψη χάλυβα στην Ένωση

(66) Ορισμένα ενδιαφερόμενα μέρη ισχυρίστηκαν ότι υπήρχε έλλειψη χάλυβα στην αγορά της Ένωσης και ότι το μέτρο διασφάλισης για τον χάλυβα επιδείνωνε την έλλειψη αυτή καθώς είχαν εξαντληθεί ορισμένες ποσοστώσεις. Ως εκ τούτου, στο πλαίσιο των αυξημένων τιμών χάλυβα, ισχυρίστηκαν ότι το μέτρο θα έπρεπε να ανασταλεί ή να τερματιστεί.

(67) Η Επιτροπή επισήμανε ότι η χρήση της δασμολογικής ποσόστωσης κατά τα πρώτα τρία τρίμηνα του τέταρτου έτους εφαρμογής του μέτρου (1η Ιουλίου 2021 – 31 Μαρτίου 2022) ανήλθε σε 77 %, δηλαδή περισσότεροι από 5,6 εκατομμύρια τόνοι ποσόστωσης παρέμειναν αχρησιμοποίητοι, όπως φαίνεται στον κατωτέρω πίνακα. Ως εκ τούτου, καταδεικνυόταν ότι οι χρήστες της Ένωσης είχαν γενικά τη δυνατότητα να αυξήσουν περαιτέρω τις εισαγωγές χάλυβα χωρίς δασμούς κατά τη διάρκεια κάθε περιόδου. Μολονότι αυτό δεν απέκλειε το ενδεχόμενο να υπήρχαν περισσότερες εντάσεις στη χρήση των ποσοστώσεων σε ορισμένες κατηγορίες σε σύγκριση με άλλες, οι περισσότερες κατηγορίες προϊόντων διέθεταν αδασμολόγητη ποσόστωση σε κάθε τρίμηνο. Πίνακας 1 Εξέλιξη της χρήσης των δασμολογικών ποσοστώσεων κατά τα τρία πρώτα τρίμηνα του 4ου έτους (44)

(68) Η Επιτροπή παρατήρησε επίσης ότι το επίπεδο των εισαγωγών το 2021 ήταν πολύ κοντά στην κορύφωση των εισαγωγών που σημειώθηκε το 2018 (45). Επιπλέον, στις βραχυπρόθεσμες προοπτικές της Παγκόσμιας Ένωσης Χάλυβα (WSA) (46) για το 2022 και το 2023 επισημάνθηκε η αβεβαιότητα όσον αφορά τις οικονομικές προοπτικές. Οι προοπτικές της αγοράς χάλυβα για το 2022 έχουν αποδυναμωθεί κυρίως ως αποτέλεσμα του πολέμου και η ζήτηση χάλυβα αναμένεται να αυξηθεί κατά 0,4 % το 2022 και κατά 2,2 % το 2023.

(69) Στο πλαίσιο αυτό, και λαμβανομένου υπόψη ότι το επίπεδο των ποσοστώσεων θα αυξηθεί περαιτέρω κατά 4 % από την 1η Ιουλίου 2022, όπως εξηγείται στο τμήμα 3.4, η Επιτροπή έκρινε ότι οποιαδήποτε από τις εικαζόμενες πιέσεις σε ορισμένα τμήματα της αγοράς θα πρέπει σε κάθε περίπτωση να μετριαστεί, με παράλληλη διατήρηση της αποτελεσματικότητας του μέτρου.

4.3. Ισχυρισμοί υπέρ της αναστολής του μέτρου λόγω των επιπτώσεων της απαγόρευσης εισαγωγών από τη Ρωσία και τη Λευκορωσία σε ορισμένους χρήστες

(70) Ορισμένα ενδιαφερόμενα μέρη ισχυρίστηκαν ότι η απαγόρευση εισαγωγών από τη Ρωσία και τη Λευκορωσία επηρέαζε σημαντικά την ικανότητά τους να εισάγουν και υποστήριξαν ότι η Επιτροπή θα έπρεπε να παύσει το μέτρο για τους λόγους αυτούς.

(71) Στο πλαίσιο αυτό, η Επιτροπή παρατήρησε ότι η αστάθεια που προκλήθηκε από την απρόκλητη και αδικαιολόγητη στρατιωτική επίθεση της Ρωσίας κατά της Ουκρανίας και από τις επακόλουθες κυρώσεις που επέβαλε η ΕΕ στον χάλυβα είναι αναπόφευκτοι παράγοντες που υπάρχουν στην αγορά και στους οποίους όλα τα ενδιαφερόμενα μέρη πρέπει σταδιακά να προσαρμοστούν.

(72) Ωστόσο, η Επιτροπή έλαβε άμεσα μέτρα στο πλαίσιο του μέτρου διασφάλισης προκειμένου να ελαχιστοποιηθεί στο μέτρο του δυνατού η παράπλευρη ζημία που προκλήθηκε από την απαγόρευση των εισαγωγών, με ανακατανομή των ποσοστώσεων με ισχύ από τον Απρίλιο του 2022. Αυτή η προσαρμογή του μέτρου θα αμβλύνει σε μεγάλο βαθμό τις διαταραχές που προκαλούνται σε ορισμένους χρήστες από την απαγόρευση εισαγωγών από τη Ρωσία και τη Λευκορωσία, επιτρέποντάς τους να έχουν πρόσβαση σε αυτούς τους αδασμολόγητους όγκους από άλλες χώρες καταγωγής. Ωστόσο, αναπόφευκτα θα χρειαστεί κάποιος χρόνος για να προσαρμοστούν οι ενωσιακοί χρήστες στην κατάσταση αυτή και να στραφούν σε προμηθευτές άλλης καταγωγής (47). Ειδικότερα, η Επιτροπή αναγνώρισε ότι, σε ορισμένες περιπτώσεις, για ορισμένους χρήστες θα απαιτείτο σχεδόν πλήρη αλλαγή προμηθευτών, καθώς η εξάρτησή τους από τις εισαγωγές χάλυβα από τη Ρωσία και/ή τη Λευκορωσία ήταν πολύ υψηλή. Ωστόσο, η ύπαρξη αυτών των κυρώσεων στον τομέα του χάλυβα δεν μπορεί από μόνη της να θέσει υπό αμφισβήτηση την εγκυρότητα ή την αναγκαιότητα του μέτρου διασφάλισης.

4.4. Αιτήματα για ανακατανομή των ποσοστώσεων από την Ουκρανία

(73) Ορισμένα ενδιαφερόμενα μέρη ζήτησαν από την Επιτροπή να ανακατανείμει τις ειδικές ανά χώρα ποσοστώσεις που είχαν χορηγηθεί στην Ουκρανία, επειδή, λόγω της απρόκλητης και αδικαιολόγητης στρατιωτικής επίθεσης της Ρωσίας κατά της Ουκρανίας, η Ουκρανία δεν θα ήταν σε θέση να εξαγάγει σημαντικούς όγκους στην Ένωση. Ορισμένα από τα μέρη αυτά πρότειναν στην Επιτροπή να ακολουθήσει την ίδια προσέγγιση που χρησιμοποιήθηκε κατά την ανακατανομή των ποσοστώσεων από τη Ρωσία και τη Λευκορωσία.

(74) Η ανάλυση της Επιτροπής σχετικά με τη χρήση των ποσοστώσεων από την Ουκρανία πριν από την αναστολή του κανονισμού για τα μέτρα διασφάλισης, όπως εξηγείται στην αιτιολογική σκέψη 9, έδειξε ότι στην πλειονότητα των κατηγοριών προϊόντων για τις οποίες διέθετε ειδική ανά χώρα ποσόστωση, είχε συνεχίσει να χρησιμοποιεί τις ποσοστώσεις. Για τις κατηγορίες στις οποίες δεν κατέγραψε εξαγωγές, η Επιτροπή προέβη σε συγκέντρωση των ποσοστώσεων από όλες τις άλλες χώρες καταγωγής που υπόκεινται στο μέτρο για καθεμία από τις εν λόγω κατηγορίες προϊόντων, όπως εξηγείται στο τμήμα 3.1.1 ανωτέρω. Η Επιτροπή υπενθύμισε ότι οι ποσοστώσεις που θα ανήκαν στην Ουκρανία (ελλείψει αναστολής) δεν θα ήταν διαθέσιμες για όσο διάστημα εξακολουθεί να ισχύει η αναστολή του μέτρου έναντι της συγκεκριμένης χώρας.

4.5. Αιτήματα για διαφορετική μεταχείριση μεταξύ ορισμένων κατηγοριών προϊόντων

(75) Αρκετά ενδιαφερόμενα μέρη υπέβαλαν αιτήματα σχετικά με συγκεκριμένες κατηγορίες προϊόντων (οι κατηγορίες αυτές διέφεραν ανάλογα με το μέρος που υπέβαλε το αίτημα). Τα αιτήματα αυτά περιλάμβαναν την εξαίρεση μιας συγκεκριμένης κατηγορίας προϊόντων από το μέτρο, τη διαφορετική μεταχείριση μιας δεδομένης καταγωγής στο πλαίσιο μιας συγκεκριμένης κατηγορίας προϊόντων και την εφαρμογή διαφορετικού επιπέδου ελευθέρωσης ανάλογα με την κατηγορία προϊόντων.

(76) Όπως εξήγησε η Επιτροπή σε προηγούμενους κανονισμούς, το πεδίο εφαρμογής του μέτρου αφορά ένα ενιαίο προϊόν, δηλαδή ορισμένα προϊόντα χάλυβα. Ως εκ τούτου, η Επιτροπή δεν μπορεί να αντιμετωπίσει τις κατηγορίες προϊόντων που περιλαμβάνουν το οικείο προϊόν σαν να αποτελούσαν οι ίδιες οικείο προϊόν. Η Επιτροπή, στο πλαίσιο της γενικότερης διαχείρισης και της διαχείρισης των ποσοστώσεων, και εφόσον ήταν προς το συμφέρον της Ένωσης, προσάρμοσε το μέτρο ώστε να διασφαλιστεί η επίτευξη των στόχων της διασφάλισης. Ωστόσο, η Επιτροπή δεν μπορεί να αλλάξει τη βασική αρχιτεκτονική του μέτρου, π.χ. τον ορισμό του πεδίου κάλυψης του προϊόντος, ώστε να ανταποκριθεί στα αιτήματα των ενδιαφερόμενων μερών, καθώς αυτό θα είχε ως αποτέλεσμα διακριτική μεταχείριση έναντι άλλων κατηγοριών προϊόντων και ενδιαφερόμενων μερών, και το σημαντικότερο, θα ήταν αντίθετο προς τον σχεδιασμό του μέτρου και το πεδίο κάλυψης του προϊόντος που ορίζεται στον κανονισμό για το οριστικό μέτρο διασφάλισης.

4.6. Αιτήματα για την κατάργηση της διασφάλισης στις κατηγορίες που υπόκεινται σε μέτρα αντιντάμπινγκ και/ή αντισταθμιστικά μέτρα

(77) Ορισμένα ενδιαφερόμενα μέρη ισχυρίστηκαν ότι η Επιτροπή ήρε το μέτρο διασφάλισης για τις κατηγορίες προϊόντων που υπόκεινται σε δασμούς αντιντάμπινγκ και/ή αντισταθμιστικούς δασμούς, διότι, όπως ισχυρίστηκαν, οι εν λόγω δασμοί θα παρείχαν επαρκή προστασία στον ενωσιακό κλάδο παραγωγής.

(78) Η Επιτροπή υπενθύμισε ότι το σκεπτικό και ο στόχος του μέσου διασφάλισης διαφέρουν από εκείνα άλλων μέσων εμπορικής άμυνας, καθώς δεν αντιμετωπίζουν τα ίδια ζητήματα. Ενώ οι διασφαλίσεις αντιμετωπίζουν την αύξηση των εισαγωγών ως αποτέλεσμα απρόβλεπτων εξελίξεων, τα μέσα αντιντάμπινγκ και τα αντισταθμιστικά μέσα αντιμετωπίζουν αθέμιτες εμπορικές πρακτικές. Υπάρχει περίπτωση να διαπιστωθεί για μια χώρα ότι ασκεί πρακτική ντάμπινγκ σε μια συγκεκριμένη κατηγορία προϊόντων μια δεδομένη χρονική στιγμή και αργότερα να διαπιστωθεί ότι η αύξηση των εισαγωγών που προκύπτει από απρόβλεπτες εξελίξεις λαμβάνει χώρα από έναν συνδυασμό χωρών καταγωγής. Επιπλέον, το πεδίο εφαρμογής και των δύο μέσων όσον αφορά τις καλυπτόμενες χώρες καταγωγής είναι συνήθως ουσιωδώς διαφορετικό, όπως και τα είδη των ερευνών που διεξάγονται, συμπεριλαμβανομένων των διαδικαστικών κανόνων. Επομένως, η ταυτόχρονη εφαρμογή και των δύο μέσων σε μια συγκεκριμένη κατηγορία προϊόντων είναι πλήρως συμβατή βάσει των κανόνων τόσο του ΠΟΕ όσο και της ΕΕ (48).

4.7. Αίτημα για αύξηση των δασμολογικών ποσοστώσεων του Ηνωμένου Βασιλείου ώστε να συμπεριληφθεί το εμπόριο Μεγάλης Βρετανίας-Βόρειας Ιρλανδίας

(79) Ορισμένα ενδιαφερόμενα μέρη υποστήριξαν ότι οι ποσοστώσεις που χορηγήθηκαν στο Ηνωμένο Βασίλειο θα πρέπει να αυξηθούν ώστε να ληφθεί υπόψη το ιστορικό εμπόριο μεταξύ της Μεγάλης Βρετανίας και της Βόρειας Ιρλανδίας.

(80) Στο πλαίσιο αυτό, η Επιτροπή υπενθύμισε ότι το πρωτόκολλο για την Ιρλανδία/Βόρεια Ιρλανδία (στο εξής: πρωτόκολλο) (49) είναι η σχετική νομική πράξη που διέπει το καθεστώς της Βόρειας Ιρλανδίας έναντι των εμπορικών και τελωνειακών κανόνων της ΕΕ. Ως εκ τούτου, και σύμφωνα με τις διατάξεις του πρωτοκόλλου, οι πωλήσεις χάλυβα στη Βόρεια Ιρλανδία (είτε από τη Μεγάλη Βρετανία είτε από οποιαδήποτε άλλη τρίτη χώρα) δεν υπολογίστηκαν ως ιστορικές εισαγωγές στην Ένωση και, ως εκ τούτου, δεν εντάχθηκαν στον υπολογισμό της ποσόστωσης (50). Με την προσέγγιση αυτή διασφαλίστηκε ότι η εκτελεστική νομοθεσία της ΕΕ στον τομέα των διασφαλίσεων εξακολουθεί να συνάδει πλήρως με το πρωτόκολλο. Συνεπώς, ο ισχυρισμός αυτός απορρίφθηκε.

4.8. Ισχυρισμοί περί εικαζόμενης καταστρατήγησης

(81) Ορισμένα μέρη επισήμαναν πιθανές περιπτώσεις καταστρατήγησης του μέτρου. Ειδικότερα, ορισμένα μέρη επισήμαναν εικαζόμενη καταστρατήγηση από τη Ρωσία στις κατηγορίες 12 και 13 και, γενικά, στην κατηγορία 28.

(82) Εν προκειμένω, η Επιτροπή επισημαίνει ότι η Ρωσία υπόκειται επί του παρόντος σε απαγόρευση εισαγωγών. Ως εκ τούτου, κάθε προσπάθεια καταστρατήγησης των ισχυόντων μέτρων παρακολουθείται από τις τελωνειακές αρχές της ΕΕ και τις εθνικές τελωνειακές αρχές.

(83) Τέλος, η Επιτροπή σημειώνει ότι η παρούσα επανεξέταση που τροποποιεί το ισχύον μέτρο διασφάλισης συμμορφώνεται και με τις υποχρεώσεις που απορρέουν από τις διμερείς συμφωνίες που έχουν υπογραφεί με ορισμένες τρίτες χώρες.

(84) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διασφαλίσεων που έχει συσταθεί βάσει του άρθρου 3 παράγραφος 3 του κανονισμού (ΕΕ) 2015/478 και του άρθρου 22 παράγραφος 3 του κανονισμού (ΕΕ) 2015/755 αντίστοιχα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Ο κανονισμός (ΕΕ) 2019/159 τροποποιείται ως εξής: 1) στο άρθρο 1, η παράγραφος 5 αντικαθίσταται από το ακόλουθο κείμενο: «5. Στην περίπτωση που εξαντληθεί η σχετική δασμολογική ποσόστωση στο πλαίσιο της παραγράφου 2 για μία συγκεκριμένη χώρα, οι εισαγωγές από αυτήν τη χώρα για ορισμένες κατηγορίες προϊόντων μπορούν να πραγματοποιούνται στο πλαίσιο του εναπομένοντος μέρους της δασμολογικής ποσόστωσης για την ίδια κατηγορία προϊόντων. Αυτή η διάταξη εφαρμόζεται μόνον κατά τη διάρκεια του τελευταίου τριμήνου κάθε έτους εφαρμογής της οριστικής δασμολογικής ποσόστωσης. Για τις κατηγορίες προϊόντων 5, 9 και 21 δεν θα επιτρέπεται περαιτέρω πρόσβαση στο εναπομένον μέρος της δασμολογικής ποσόστωσης. Για τις κατηγορίες προϊόντων 12, 13, 14, 16, 20 και 27, θα επιτρέπεται μόνο η πρόσβαση σε συγκεκριμένο όγκο στο πλαίσιο του όγκου της δασμολογικής ποσόστωσης που ήταν αρχικά διαθέσιμος κατά το τελευταίο τρίμηνο. Στις κατηγορίες προϊόντων 1 και 4B, σε καμία εξαγωγική χώρα δεν επιτρέπεται να χρησιμοποιεί μόνη της πάνω από το 30 % του εναπομένοντος όγκου της δασμολογικής ποσόστωσης που ήταν αρχικά διαθέσιμος το τελευταίο τρίμηνο κάθε έτους εφαρμογής των μέτρων. Για τις κατηγορίες προϊόντων 2, 3A, 3B, 4A, 6, 10, 15, 18, 19, 22, 24, 25B, 26 και 28, θα επιτρέπεται η πρόσβαση στον συνολικό όγκο της δασμολογικής ποσόστωσης που ήταν αρχικά διαθέσιμος κατά το τελευταίο τρίμηνο στις αντίστοιχες κατηγορίες προϊόντων»· 2) το σημείο III.2 του παραρτήματος III αντικαθίσταται από το κείμενο του παραρτήματος I του παρόντος κανονισμού, και 3) το παράρτημα IV αντικαθίσταται από το κείμενο του παραρτήματος ΙΙ του παρόντος κανονισμού.

Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2022.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Ιουνίου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 83 της 27.3.2015, σ. 16.

(2) ΕΕ L 123 της 19.5.2015, σ. 33.

(3) Εκτελεστικός κανονισμός (ΕΕ) 2019/159 της Επιτροπής, της 31ης Ιανουαρίου 2019, για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα (ΕΕ L 31 της 1.2.2019, σ. 27).

(4) Εκτελεστικός κανονισμός (ΕΕ) 2021/1029 της Επιτροπής, της 24ης Ιουνίου 2021, για την τροποποίηση του εκτελεστικού κανονισμού (ΕΕ) 2019/159 της Επιτροπής για την παράταση του μέτρου διασφάλισης όσον αφορά τις εισαγωγές ορισμένων προϊόντων χάλυβα (ΕΕ L 225 I της 25.6.2021, σ. 1).

(5) Ανακοίνωση για την έναρξη επανεξέτασης του μέτρου διασφάλισης που εφαρμόζεται στις εισαγωγές ορισμένων προϊόντων χάλυβα (2021/C 509/10) (ΕΕ C 509 της 17.12.2021, σ. 12).

(6) Κανονισμός (ΕΕ) 2022/428 του Συμβουλίου, της 15ης Μαρτίου 2022, για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 87 I της 15.3.2022, σ. 13).

(7) Για τη Λευκορωσία όλα τα προϊόντα χάλυβα υπόκειντο στην απαγόρευση εισαγωγών (δηλαδή συμπεριλήφθησαν όλα τα προϊόντα που υπόκειντo στο μέτρο διασφάλισης), ενώ για τη Ρωσία η απαγόρευση ίσχυε μόνο για τα προϊόντα χάλυβα που υπόκειντo στο μέτρο διασφάλισης για τον χάλυβα.

(8) Εκτελεστικός κανονισμός (ΕΕ) 2022/434 της Επιτροπής, της 15ης Μαρτίου 2022, για την τροποποίηση του κανονισμού (ΕΕ) 2019/159 της Επιτροπής για την επιβολή οριστικού μέτρου διασφάλισης όσον αφορά τις εισαγωγές ορισμένων προϊόντων χάλυβα (ΕΕ L 88 της 16.3.2022, σ. 181).

(9) Εκτελεστικός κανονισμός (ΕΕ) 2022/664 της Επιτροπής, της 21ης Απριλίου 2022, για την τροποποίηση του εκτελεστικού κανονισμού (ΕΕ) 2019/159 για την επιβολή οριστικού μέτρου διασφάλισης όσον αφορά τις εισαγωγές ορισμένων προϊόντων χάλυβα (ΕΕ L 121 της 22.4.2022, σ. 12).

(10) Κανονισμός (ΕΕ) 2022/870 του Ευρωπαϊκού Κοινοβουλίου και του Συμβουλίου, της 30ής Μαΐου 2022, για τα προσωρινά μέτρα ελευθέρωσης του εμπορίου, τα οποία συμπληρώνουν τις εμπορικές παραχωρήσεις που εφαρμόζονται στα ουκρανικά προϊόντα βάσει της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου (ΕΕ L 152 της 3.6.2022, σ. 103.

(11) Για τον λόγο αυτό, ακόμη και αν σε ορισμένες κατηγορίες η Ουκρανία περιλαμβάνεται στον κατάλογο του παραρτήματος, δεν εφαρμόζονται οι ειδικές ανά χώρα ποσοστώσεις με αύξοντα αριθμό που συνδέεται με αυτές.

(12) Συμπεριλαμβανομένων των επακόλουθων αυξήσεων λόγω της ελευθέρωσης.

(13) Βλ. αιτιολογική σκέψη 33 του εκτελεστικού κανονισμού (ΕΕ) 2020/894 της Επιτροπής, της 29ης Ιουνίου 2020, για την τροποποίηση του εκτελεστικού κανονισμού (ΕΕ) 2019/159 για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων χάλυβα (ΕΕ L 206 της 30.6.2020, σ. 27): «Τέλος, η Επιτροπή επισημαίνει ακόμη ότι η περίοδος αναφοράς που χρησιμοποιήθηκε για τον υπολογισμό των δασμολογικών ποσοστώσεων συνιστά έναν από τους πυλώνες στον σχεδιασμό των μέτρων που θεσπίστηκαν εξαρχής από τον οριστικό κανονισμό, και ότι το πεδίο εφαρμογής της επανεξέτασης δεν καλύπτει την ουσιαστική τροποποίηση της βασικής διάρθρωσης των μέτρων».

(14) Ό.π. στο τμήμα 3.2.1

(15) Η κατηγορία 7 επηρεάζεται επίσης από την επιβολή απαγόρευσης εισαγωγών σε έναν διαχρονικά σημαντικό προμηθευτή: τη Ρωσία.

(16) Πηγή: Αναζήτηση δασμολογικών ποσοστώσεων, διαθέσιμη στη διεύθυνση:

https://ec.europa.eu/taxation_customs/dds2/taric/quota_consultation.jsp?Lang=el

(17) Οι ποσοστώσεις που αντιστοιχούν στην Ουκρανία δεν αποτελούν μέρος του μέτρου διασφάλισης και, ως εκ τούτου, δεν είναι διαθέσιμες σε καμία άλλη χώρα για όσο διάστημα εξακολουθεί να ισχύει η προσωρινή αναστολή που αναφέρεται στην αιτιολογική σκέψη 9.

(18) Βλ. τμήμα 3.2.3 του εκτελεστικού κανονισμού (ΕΕ) 2020/894.

(19) Πηγή: Eurostat

(20) Αυτό δεν θα ισχύει για όσο διάστημα αναστέλλεται το μέτρο διασφάλισης έναντι της Ουκρανίας.

(21) Άρθρο 7.4 της συμφωνίας του ΠΟΕ για τα μέτρα διασφάλισης.

(22) Άρθρο 19 παράγραφος 4 του κανονισμού (ΕΕ) 2015/478.

(23) Το επίπεδο της δασμολογικής ποσόστωσης που κατανέμεται στην ΕΕ ανέρχεται σε περίπου 3,3 εκατομμύρια τόνους ετησίως, ποσό που αντιστοιχεί περίπου στο 2,5 % του μέσου όγκου εγχώριων πωλήσεων του ενωσιακού κλάδου παραγωγής στην αγορά της Ένωσης (έτη 2018-2019).

(24) Τόσο ο κανονισμός για το οριστικό μέτρο διασφάλισης όσο και ο κανονισμός παράτασης έδειξαν ότι, συνολικά, ο ενωσιακός κλάδος παραγωγής διέθετε κάποια πρόσθετη παραγωγική ικανότητα.

(25) Αρκετά ενδιαφερόμενα μέρη ισχυρίστηκαν ότι οι ΗΠΑ τείνουν να έχουν γενικά το υψηλότερο επίπεδο τιμών.

(26) Έκθεση των ΗΠΑ σχετικά με την ανάλωση δασμολογικών ποσοστώσεων

(27) Το 2021 το μερίδιο εισαγωγών του Καναδά, του Μεξικού, της Βραζιλίας, της Αυστραλίας και της Αργεντινής στην αγορά της Ένωσης ήταν 0,9 %.

(28) Το συνδυασμένο μερίδιο των εισαγωγών στην Ένωση από τον Καναδά, το Μεξικό, τη Βραζιλία, την Αυστραλία και την Αργεντινή κατά την περίοδο 2013-2021 ήταν 2,25 % επί των συνολικών εισαγωγών (και κορυφώθηκε σε μόλις 3,7 % το 2016).

(29) Σε προηγούμενες επανεξετάσεις της λειτουργίας καταδείχθηκε ότι ορισμένες χώρες μπορούσαν να αυξήσουν σημαντικά και γρήγορα την παρουσία τους στην αγορά της Ένωσης, π.χ. με ταχύτατες εξαντλήσεις των ποσοστώσεων, συμπεριλαμβανομένων πρόσθετων ποσοστώσεων κατά το τέταρτο τρίμηνο.

(30) Είναι σκόπιμο να επισημανθεί ότι οι μεγαλύτερες χώρες εξαγωγής προς την Ένωση έχουν επανειλημμένα ισχυριστεί (μεταξύ άλλων και στις παρατηρήσεις στο πλαίσιο της παρούσας επανεξέτασης) ότι οι υφιστάμενες ποσοστώσεις θα περιόριζαν σοβαρά την ικανότητά τους να εξάγουν στην Ένωση, γεγονός που υποδηλώνει ότι, απουσία μέτρου διασφάλισης, θα μπορούσαν να αυξήσουν την παρουσία τους στην αγορά της Ένωσης.

(31) Για λεπτομερέστερη αξιολόγηση, βλ. τμήμα 3.1.2 στοιχείο ζ) του κανονισμού για την παράταση του μέτρου διασφάλισης. Όσον αφορά τους όγκους, η αγορά της Ένωσης εξακολουθεί να είναι η κύρια αγορά εισαγωγών χάλυβα παγκοσμίως. Βλ. ΟΟΣΑ, «Steel Market Developments, – Q2 2022», [DSTI/SC(2022)1] πίνακας 8.

(32) Βλ., για παράδειγμα, τα συμπεράσματα της Επιτροπής στα τμήματα 3.1.2 και 3.1.3 του κανονισμού για την παράταση του μέτρου διασφάλισης.

(33) Βλ., για παράδειγμα, τη δήλωση του προέδρου κατά την 91η σύνοδο της Επιτροπής Χάλυβα του ΟΟΣΑ (29-31 Μαρτίου 2022): «η πλεονάζουσα παραγωγική ικανότητα, η οποία ανήλθε σε 544 εκατομμύρια τόνους το 2021 και παραμένει σε σταθερά υψηλά επίπεδα από το 2018, αναδεικνύοντας την ανάγκη για περαιτέρω μειώσεις της παραγωγικής ικανότητας στις σχετικές περιοχές δικαιοδοσίας». Διαθέσιμη στη διεύθυνση: 91st Session of the OECD Steel Committee - Chair's Statement - OECD·

Βλ. επίσης «Latest Developments in Steelmaking Capacity» (Τελευταίες εξελίξεις στην παραγωγική ικανότητα χάλυβα) του ΟΟΣΑ, σ. 4 και 6 (DSTI/SC(2022)3: «Η παγκόσμια πλεονάζουσα παραγωγική ικανότητα χάλυβα εξακολουθεί να αυξάνεται. Η παγκόσμια παραγωγική ικανότητα ακατέργαστου χάλυβα αυξήθηκε κατά 6,0 εκατομμύρια μετρικούς τόνους (mmt), ή 0,2 %, σε 2 454,3 mmt το 2021»·

Βλ. επίσης κοινό ανακοινωθέν των Υπουργών Εμπορίου της G7 της 21ης Οκτωβρίου 2021: «Επιβεβαιώσαμε τη σημασία του Παγκόσμιου Φόρουμ για την πλεονάζουσα παραγωγική ικανότητα χάλυβα (GFSEC) ως φόρουμ που μπορεί να συμβάλει στην αντιμετώπιση του ζητήματος της παγκόσμιας πλεονάζουσας παραγωγικής ικανότητας χάλυβα σε πολυμερές πλαίσιο. Θα συνεχίσουμε να υποστηρίζουμε και να συνεργαζόμαστε με τον ΟΟΣΑ για να αξιοποιήσουμε το εξαιρετικό έργο που έχει επιτελέσει μέχρι σήμερα, συμπεριλαμβανομένης της συνεχούς εστίασης στην ανάλυση της συχνότητας και του μεγέθους πρακτικών στρέβλωσης της αγοράς και των επιπτώσεων που μπορεί να έχουν σε ζητήματα όπως η δημιουργία και η διατήρηση πλεονάζουσας παραγωγικής ικανότητας»· διατίθεται στη διεύθυνση: https://www.g7uk.org/g7-trade-ministers-communique-2/

(34) Οι εισαγωγές στις ΗΠΑ το 2021 ήταν συνολικά κατά 21 % σε σχέση με το 2017, δηλαδή πριν από την επιβολή του μέτρου σύμφωνα με το άρθρο 232.

(35) Απολεσθέντες όγκοι εξαγωγών, μεταξύ άλλων προς τις αγορές των ΗΠΑ και της Ένωσης, καθώς και προς άλλες αγορές τρίτων χωρών. Για περισσότερες λεπτομέρειες, βλ. τμήμα 3.1.2 του κανονισμού για την παράταση του μέτρου διασφάλισης.

(36) Η μείωση των εισαγωγών μεταξύ χωρών με σχετικές εξαγωγές προς την Ένωση, οι οποίες δεν επωφελούνται από καμία προτιμησιακή μεταχείριση βάσει του μέτρου των ΗΠΑ σύμφωνα με το άρθρο 232, συμπεριλαμβανομένων, μεταξύ άλλων, της Κίνας, της Ινδίας, της Ρωσίας, της Ταϊβάν, της Τουρκίας, της Ουκρανίας και του Ηνωμένου Βασιλείου, ανήλθε σε -48 % σε αντίθεση με τη συνολική μείωση των εισαγωγών κατά -21 % (βλ. υποσημείωση 34). Πηγή: Επιτροπή Διεθνούς Εμπορίου των Ηνωμένων Πολιτειών – https://dataweb.usitc.gov

(37) Χρήση της τιμής του ρόλου θερμής έλασης στην Ένωση ως τιμής αναφοράς (με σύγκριση της κορύφωσης που σημειώθηκε στα μέσα Μαρτίου με τα δεδομένα στα μέσα Μαΐου 2022).

(38) Πηγή: S&P Platts Global and Steel Business Briefing (SBB) (διαθέσιμο με συνδρομή).

Για στοιχεία από διαθέσιμες στο κοινό πηγές σχετικά με την εξέλιξη των τιμών στην Ένωση, βλ., μεταξύ άλλων: MEPS International - https://mepsinternational.com/gb/en/news/buying-panic-subsides-in-european-steel-market (20 Απριλίου 2022)· EUROMETAL -Lower import offers, poor demand drags down EU HRC prices - EUROMETAL (2 Μαΐου 2022)· Metal Bulletin - https://www.metalbulletin.com/Article/5097739/HRC-prices-across-Europe-continue-to-slide- on-weak-demand.html (10 Μαΐου 2022) και https://www.metalbulletin.com/Article/5098015/hot-rolled-coil/European-HRC-buyers-continue-to-be-held-back-by-sufficient-stocks-weak-demand.html (12 Μαΐου 2022).

(39) Βλ. WorldSteel Association, Short Range Outlook, Απρίλιος 2022, διατίθεται στη διεύθυνση: worldsteel Short Range Outlook April 2022 - worldsteel.org

(40) Βλ. ΟΟΣΑ, Economic and Social Impacts and Policy Implications of the War in Ukraine, 29 Μαρτίου 2022, σελίδες 7 και 8, διατίθεται στη διεύθυνση: https://www.oecd.org/industry/ind/Item_3.1_Economic_and_financial_market_Impacts.pdf

Βλ. επίσης την 91η σύνοδο της Επιτροπής Χάλυβα του ΟΟΣΑ – Δήλωση του προέδρου, διαθέσιμη στη διεύθυνση: https://www.oecd.org/sti/ind/91-oecd-steel-chair-statement.htm· «Η αυξημένη πίεση στις παγκόσμιες αλυσίδες εφοδιασμού, συμπεριλαμβανομένων των ελλείψεων μικροκυκλωμάτων ημιαγωγών, της αύξησης του ενεργειακού κόστους και των προοπτικών για υψηλότερα επιτόκια λόγω της επιτάχυνσης του πληθωρισμού, παρεμπόδιζε τη βιομηχανική δραστηριότητα και την παγκόσμια ζήτηση χάλυβα. (...) Οι επιπτώσεις γίνονται άμεσα αισθητές ως σημαντικός αρνητικός κλυδωνισμός της προσφοράς χάλυβα και πρώτων υλών από τη Ρωσία και την Ουκρανία, επηρεάζοντας ιδίως την ευρωπαϊκή χαλυβουργία, με αποτέλεσμα αύξηση των τιμών του χάλυβα και των πρώτων υλών. Η παγκόσμια χαλυβουργία πλήττεται επίσης από έμμεσες επιπτώσεις, όπως υψηλότερο κόστος ενέργειας και παραγωγής, καθώς και από την επιβράδυνση της παγκόσμιας οικονομικής ανάπτυξης που θα περιορίσει σημαντικά τη ζήτηση χάλυβα στο μέλλον».

(41) Βλ. τιμές βασικών εμπορευμάτων της Παγκόσμιας Τράπεζας, Μάιος 2022, στη διεύθυνση: CMO-Pink-Sheet-May-2022.pdf (worldbank.org)

(42) Βλ. την εξέλιξη των τιμών των προϊόντων χάλυβα στη S&P Platts Global, Απρίλιος 2022 Global Market Outlook (διαθέσιμο με συνδρομή).

(43) Πηγή: Global Trade Atlas — η ανάλυση επικεντρώθηκε στη σύγκριση (έτος 2021 έναντι 2019) του επιπέδου των τιμών εξαγωγής από ορισμένους από τους κύριους παραγωγούς χάλυβα παγκοσμίως για τις κατηγορίες που υπόκεινται στο μέτρο διασφάλισης της ΕΕ για τον χάλυβα. Από την ανάλυση προέκυψε η ακόλουθη εξέλιξη των τιμών εξαγωγής από ορισμένες από τις κύριες χώρες παραγωγής χάλυβα στον κόσμο όσον αφορά το προϊόν που υπόκειται στο μέτρο διασφάλισης της ΕΕ: Κίνα (+ 43 %), Ινδία (+ 32 %), Ιαπωνία (+ 14 %), Ρωσία (+ 28 %), Νότια Κορέα (+ 27 %), Τουρκία (+ 43 %) και Ηνωμένο Βασίλειο (+ 21 %).

(44) Πηγή: https://ec.europa.eu/taxation_customs/dds2/taric/quota_consultation.jsp?Lang=el

(45) Ο όγκος των εισαγωγών το 2021 ήταν κατά μόλις 1,5 % χαμηλότερος από αυτόν του 2018.

(46) Βλ. World Steel Short Range Outlook, διατίθεται στη διεύθυνση: worldsteel Short Range Outlook of 14 April 2022 - worldsteel.org

(47) Στο πλαίσιο αυτό, το άρθρο 3 στοιχείο ζ) του κανονισμού (ΕΕ) 2022/428 επέτρεψε τη συνέχιση των εισαγωγών από τη Ρωσία και τη Λευκορωσία, στο πλαίσιο της εναπομένουσας ποσόστωσης, υπό την προϋπόθεση της εκτέλεσης, έως τις 17 Ιουνίου 2022, συμβάσεων που είχαν συναφθεί πριν από τις 16 Μαρτίου 2022 ή συμπληρωματικών συμβάσεων που ήταν αναγκαίες για την εκτέλεση των εν λόγω συμβάσεων.

(48) Στο πλαίσιο αυτό, η Επιτροπή υπενθύμισε ότι ο κανονισμός (ΕΕ) 2015/477 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, για τα μέτρα που μπορεί να θεσπίσει η Ένωση σε σχέση με τις συνδυασμένες επιπτώσεις των μέτρων αντιντάμπινγκ ή κατά των επιδοτήσεων και των μέτρων διασφάλισης (ΕΕ L 83 της 27.3.2015, σ. 11) ρυθμίζει δεόντως την αλληλεπίδραση μεταξύ των μέτρων διασφάλισης και αντιντάμπινγκ και των αντισταθμιστικών μέτρων. Βλ. επίσης απόφαση της 20ής Οκτωβρίου 2021, Novolipetsk Steel PAO κατά Επιτροπής, T-790/19, ECLI:EU:T:2021:706.

(49) Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (συμφωνία αποχώρησης) (ΕΕ L 63 της 31.1.2020, σ. 7).

(50) Βλ. εκτελεστικό κανονισμό (ΕΕ) 2020/2037 της Επιτροπής, της 10ης Δεκεμβρίου 2020, για την τροποποίηση του εκτελεστικού κανονισμού (ΕΕ) 2019/159 για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων χάλυβα (ΕΕ L 416 της 11.12.2020, σ. 32).